**IHE Rigshospitalet på studietur 2023***Helle Boelsmand Bak, hygiejnesygeplejerske på Rigshospitalet.*

**IHE Rigshospitalet på studietur 2023**

Efter 7 timer sammenklemt i et SAS-sæde lægger flyveren an til landing. Gennem vinduerne kan vi se Boston, ’hovedstaden’ i Massachusetts, badet i efterårssol og omgivet af vand, kanaler, øer og holme. Vi er på studietur og skal dels besøge Tufts Medical Center, og deltage i den årlige IDWeek. ’Vi’ er 5 hygiejnesygeplejersker, 2 læger og en akademisk medarbejder fra Infektionshygiejnisk enhed på Rigshospitalet. Vi har sparet sammen til turen, og selv er jeg så privilegeret at have fået et rejselegat af FSFH – tusind tak for det.

**10. oktober 2023: Besøg på TUFTS Medical Center**

På TUFTS blev vi modtaget af Shira Doron, som er epidemiolog og Chief Infection Control Officer. Shira havde sammensat et spændende heldagsprogram for os, hvor vi hørte om hospitalet, var på rundvisning i mikrobiologisk laboratorie, neonatal intensivafdeling og hjertekirurgisk intensivafdeling, deltog i ’Infection Control weekly huddle meeting’ og udvekslede viden og erfaring med hospitalets 3 infection preventionists.

TUFTS er et privat hospital med 450 senge, med specialisering indenfor hjertesygdomme, kræft, neurologi og pædiatri. Shira fortalte, at hospitalet havde økonomiske udfordringer som betød, at hospitalets laboratorium var blevet solgt til et privat firma, og at den vakante infection preventionist stilling ikke var blevet slået op. En udfordring, som blev adresseret flere gange i løbet af dagen.

Hospitalet bestod af en ny og en ældre afdeling, og strakte sig med gangbroer hen over gaderne, midt i den travle by, og klos op ad China Town. Hovedindgangen lå i den nye afdeling og mindede om nordisk arkitektur, med lyst træ, hvide vægge og flot lysindfald. I det hele taget fremstod fællesområderne superflot. Aldrig har vi da set så skinnende gulve. Også de 2 kliniske afdelinger, som vi besøgte, lå i den nye afdeling. Der var der flot og rent, og gangarealerne var ryddet for alt unødvendigt. De renvaskede og klargjorte kuvøser stod snorlige, og på intensivafdelingen virkede det som om at der var ro og overblik. Sygeplejepersonalet fortalte, at der vanligvis var flere patienter, men at der uvist af hvilken grund var en lavere belægning lige nu, og at det ikke er så godt for et privat hospital.

Den kliniske mikrobiologiske afdeling lå i den ældre del af hospitalet, og var en sjov blanding af skinnende ny teknologi og gamle slidte træreoler til opbevaring af alt fra mapper til petriskåle. Pladsen var trang, og bioanalytikerne sad ved gamle træborde i små båse mellem reolerne. Men det havde også sin egen hyggelige charme, med potteplanter, pyntegenstande og et væld af informationsskilte. Lederen af afdelingen var relativt ny på posten, og hun fortalte at alle laboratoriesvar blev elektronisk formidlet til modtagerne, men dobbelt-registreret, dels på papir, dels elektronisk. Det var hendes ambition at alt papir skulle afskaffes, men hun mente, at der nok skulle et generationsskifte til, før det kunne gennemføres.

Midt på formiddagen var der konference, hvor klinisk personale mødte op i KMA, og problemstillinger blev præsenteret og drøftet. En rigtig god ide, da det øgede forståelsen for KMAs arbejde og gav klinikerne et billede af hospitalets samlede infektionsstatus. De fremmødte klinikere havde en blanding af eget og hospitalets tøj på, lange ærmer, armsmykker og udslået hår. Vi kendte egentligt godt til den amerikanske dress-code, men blev alligevel lidt overrasket – ligesom det heller ikke er almindeligt med planter på danske hospitaler.

Ved mødet med the infection preventionists fandt vi hurtigt ud af, at vores arbejdsområder er meget lig hinanden. De underviser, laver informations- og vejledningsmateriale, går audits, overvåger infektioner, og anvender så vidt muligt data. De fortalte om, at personalet i afdelingerne selv laver håndhygiejneaudits baseret på WHOs 5 moments, hvilket betyder at datamængden på håndhygiejne er meget stor. I tilbagemelding til ledelserne i afdelingerne kan de således vise data til at understøtte eventuelle forbedringskrav og -forslag. Ved den skriftlige kommunikation med afdelingerne anvender de SBAR (Situation, Background, Assessment, og Recommendation), hvilket giver en struktureret og standardiseret og effektiv udveksling af vigtige informationer.

Besøget på TUFTS var helt klart et højdepunkt på studieturen. Dagen fløj afsted, og vi håber på et tidspunkt at kunne gøre gengæld til Shira og hendes kolleger. Shira er en virkelig spændende og vidende epidemiolog, og heldigvis var det ikke sidste gang vi så hende – men det er en helt anden historie.

**11-14. oktober 2023: Deltagelse i IDWeek 2023**

IDWeek er en amerikansk årlig konference, der samler sundhedsprofessionelle inden for infektionssygdomme. Konferencen dækker et bredt spektrum af emner relateret til infektionssygdomme, klinisk pleje, forskning, epidemiologi og folkesundhed. Konferencen er et samarbejde mellem flere organisationer, herunder Infectious Diseases Society of America (IDSA), Society for Healthcare Epidemiology of America (SHEA), HIV Medicine Association (HIVMA) og Pediatric Infectious Diseases Society (PIDS). Målet med IDWeek er at fremme samarbejde og kommunikation mellem fagfolk på området og dermed bidrage til forbedring af patientpleje og folkesundhed i forbindelse med infektionssygdomme.

Årets konference blev holdt i Boston Convention and Exibition Center, et kæmpestort center med plads til mange tusinde mennesker. Ved åbningsceremonien holdt Isaac Kohane fra Harvard Medical School et meget spændende foredrag om perspektiverne ved Artificial Intelligence and the Future of Infectious Diseases. Kohane sagde, at på trods af det umiddelbare perspektiver ved brug af kunstig intelligens, er fremtiden for kunstig intelligens i sundhedssektoren meget mudret. Han forklarede, at kvaliteten og integriteten af de data, som AI bruger, er afgørende for at sikre deres accept og bred anvendelse. Han anbefalede, at sundhedsvæsnet anvender en "trust but verify"-tilgang, altså at være kritiske, og samtidig at investere i dataressourcer for at sikre, at sundhedsvæsenet selv kan spiller en afgørende rolle i udvikling af AI.

De følgende dage fulgte vi individuelt og sammen forskellige sessions. Selv blev jeg meget optage af ’The need for speed’, altså at formidle om og understøtte hurtig opstart af AB. Det vil sige hele processen fra prøvetagning, transport af prøvemateriale fra afsnittet til KMA, analyse af prøven og valg af analysemetode, hurtigt prøvesvar til afsnittet ved direkte kontakt til en kliniker, hurtig klargøring af AB og leverance til afsnittet, og endelig administration af AB med det samme. Heri ligger også, at hvis der skal gives flere forskellige AB, skal AB mod Gram-negative bakterier gives først. Oplægsholderne viste hvordan den hurtige igangsætning af AB kunne spare patienten for ½-1½ døgn, hvor en infektionssygdom bare blev værre og værre, med risiko for længere sygdomsforløb eller død, og med risiko for at smitte andre patienter. Dette er således et supplement til det infektionshygiejniske arbejde med forebyggelse, isolation og adskillelse af rent og urent.

Det er umuligt at favne alle indtrykkene og alt hvad jeg oplevede. Til trods for den massive vidensformidling og mange spændende foredrag er det er dog min oplevelse, at IDWeek mest er en konference af interesse for amerikanske infektionsmedicinere. Som hygiejnesygeplejerske i Danmark i Europa manglede jeg relationens til ECDC og at kunne sætte infektionshygiejniske udfordringer i kontekst blandt lande, som i højre grad ligner Danmark, både kulturelt, økonomisk og politisk. Jeg havde en skøn tur, og vil næste gang glæde mig til at deltage i et europæisk setting.

**Starstruck til opening reception**

Afslutningsvis skal konferencens opening reception have et par ord med på vejen. For her viste amerikanerne, at de er i stand til at stable en fest på benene. I Westin Grand Ballroom, blandt fingermad-boder og øl-og-vin-barer, fyrede bandet *Off Label* den af med R&B og rock fra de glade 60’ere og til i dag, og hvem stod i centrum og gav den fuld gas som rock-mama – det gjorde vores skønne epidemiologi Shira. Så det var en supersjov og helt igennem festlig åbning af konferencen, og vi følte os lidt starstruck over at have brugt dagen forinden med aftenens stjerne.